31. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Κ. 11269/164 της 19 Οκτ./4 Νοεμ.  1978  (ΦΕΚ Β΄ 954) Περί επιστροφής καταβληθέντος φόρου μεταβιβάσεως ακινήτων για αναγκαστικές απαλλοτριώσεις. Έχοντας υπόψη τις διατάξεις: α)της παρ. 7 του άρθρ. 47 του Νόμ. 814/1978 «περί συμπληρώσεως και τροποποιήσεως φορολογικών και άλλων τινών συναφών διατάξεων» και β)Του άρθρ. 78 του Β.Δ. 757/1969, αποφασίζουμε: Καθορίζουμε, ότι για την επιστροφή του καταβληθέντος φόρου μεταβιβάσεως για αναγκαστικές απαλλοτριώσεις, σύμφωνα με τις διατάξεις της παρ. 7 του άρθρ. 47 του Νόμ. 814/78, απαιτείται κατόπιν αιτήσεως του ενδιαφερομένου, η έκδοση των κάτωθι εγγράφων από τον αρμόδιο Οικον. Έφορο που βεβαίωσε το φόρο και αποστολή στο αρμόδιο Δημόσιο Ταμείο: 1.Τετραπλοτύπου ατομικού φύλλου εκπτώσεως (Τ.Α.Φ.Ε) το οποίο θα εκδοθεί σύμφωνα με τις διατάξεις του άρθρ. 78 του Β.Δ. 757/1969 και 2.Πράξεως επιστροφής φόρου. Τα δικαιολογητικά που απαιτούνται για την έκδοση του τετραπλοτύπου ατομικού φύλλου εκπτώσεως (Τ.Α.Φ.Ε) είναι: α)Αίτηση του δικαιούχου της επιστροφής του φόρου. β)Κεκυρωμένο αντίγραφο των δικαστικών ή άλλων αποφάσεων, με τις οποίες καθορίστηκε προσωρινώς ή οριστικώς η αποζημίωση και από τις οποίες να προκύπτει, ότι η αποζημίωση αυτή δεν προσαυξήθηκε με τον αναλογούντα φόρο μεταβιβάσεως ακινήτων. γ)Κεκυρωμένο αντίγραφο του τριπλοτύπου καταβολής του φόρου ή σε περίπτωση παρακρατήσεως του φόρου μεταβιβάσεως από το Ταμείο Παρακαταθηκών και Δανείων, βεβαίωση του Ταμείου αυτού, από την οποία να προκύπτει, το ποσόν του φόρου που παρακρατήθηκε και ο αριθμός και ημερομηνία του τριπλοτύπου εισπράξεως με το οποίο ο σχετικός φόρος εισήχθη στο Δημόσιο. Οι προϋποθέσεις που απαιτούνται για την έκδοση της ανωτέρω πράξεως είναι: α)Το ποσό της αποζημιώσεως που καθορίστηκε με δικαστική ή άλλη απόφαση να μην έχει προσαυξηθεί με τον αναλογούντα φόρο μεταβιβάσεως ακινήτων. β)Ο φόρος μεταβιβάσεως να έχει καταβληθεί από τον υπόχρεο ή να έχει παρακρατηθεί από το Ταμείο Παρακαταθηκών και Δανείων, από την παρακατατεθείσα αποζημίωση, μέχρι και της 9 Μαΐου 1977 και γ)Η αξίωση του δικαιούχου περί επιστροφής του φόρου μεταβιβάσεως να μην έχει υποκύψει σε παραγραφή της παρ. 2 του άρθρ. 91 του Ν.Δ. 321/69 «περί Κώδικος Δημοσίου Λογιστικού», όπως ισχύει. 